Ajrano

Ajrano (turke ayran [ɑjˈrɑn]; perse دوغ dūgh [duːɣ]; albane dhallë; arabe شنينة šinīna) estas malvarma jogurt-bazita refreŝiga trinkaĵo kiu estas miksita kun salo. Ĝi estas populara en Irano, Afganio, Armenio kaj en aliaj landoj de Mezoriento kaj Kaŭkazo. Temas pri gasenhava likvo, do iom agresa al la palato.

Industrie farita ajrano enhavas krom akvo eventuale ankaŭ laktopermeaton. Por fari ajranon oni kirlas jogurton kaj akvon en proporcio 2:1 ŝaŭme kaj aldonas salon (maksimume 2 %). Oni prenas grasan jogurton el ŝafinlakto aŭ bovinlakto kun acidigaj kulturoj (Streptococcus thermophilus kaj Lactobacillus bulgaricus). Kelkfoje la trinkaĵo estas aromatigata kun citronmeliso, nana-mento aŭ baziliko. Ankaŭ ekzistas ajrano kun fruktsuka gusto.

En la kamparaj regionoj de Turkio laŭtradicie oni bonvenigas gaston per glaso da ajrano.

Kategorio:Fermentintaj trinkaĵoj
Kategorio:Laktaĵoj
Kategorio:Turka kuirarto
Kategorio:Balkana kuirarto